Stilbaai-fotograaf (31) dood ná brander haar van rotse slaan | Netwerk24
Deur Jackie Kruger 13 Januarie 2019 19:49
Huldeblyke stroom in vir Debbie Smith (31), 'n fotograaf van die Suid-Kaapse kusdorp Stilbaai, wat Saterdag dood is toe sy op 'n swemuitstappie deur 'n brander van die rotse geslaan is.
Debbie SmithFoto: Facebook
Die voorval het Saterdag omstreeks 16:00 by Jongensfontein naby Stilbaai gebeur.
Smith is glo deur 'n brander van die rotse geslaan, sê kapt. Malcolm Pojie, 'n polisiewoordvoerder.
"Sy is die see ingetrek en het onder die water verdwyn. "Haar liggaam is later met veelvuldige beserings uit die water gehaal waar sy deur 'n geneesheer dood verklaar is."
Die egpaar besit onder meer 'n fotografie-onderneming in die dorp. Smith is bekend vir die talle matriekafskeid- en gesinsfoto's wat sy geneem het.
Ds. Vian Louw van die NG kerk Stilbaai sê by navraag Smith het 12 jaar in Stilbaai gewoon. "Sy was 'n engel in die dorp en iemand wat God se liefde teenoor haar medemens uitgeleef het. Orals waar sy gegaan het, het sy 'n verskil probeer maak."
Volgens Louw het die voorval skynbaar gebeur toe die paartjie met hoogwater gaan swem het. Haar man het glo alles probeer om haar te red, en sy voete en bene is in die proses gesny. Volgens Louw is die familie baie hartseer en is die gemeenskap diep geraak deur wat gebeur het.
Huldeblyke vir Smith stroom intussen op Facebook in.
"Engel-Dogter Engel-Vrou Stilbaai-Liefling Debbie," skryf Nolene Bouwer op Facebook. "Haar leemte sal nooit ooit gevul kan word. Haar liefdevolle, passievolle foto's en mooi woorde verewig op wêreldwye web. Stilbaai gaan leeg wees sonder Debbie van Dejavu."
Linda Kruger skryf ook onder meer op Facebook: ". . . ons gaan haar laggie mis en haar grappies . . ."
Marthinus Strydom sr. skryf ook op Facebook: "Sy was 'n ligstraal in Stilbaai en almal was geweldig lief vir haar. Ons gaan haar glimlag mis. Ons gaan haar foto's, wat sy met soveel passie geneem het, mis. Ons gaan haar warm hart mis."
Volgens Pojie sal 'n lykskouing binnekort gehou word en word geen gemene spel vermoed nie. 'n Geregtelike doodsondersoek word gedoen.
Smith se begrafnisdiens sal volgens Louw komende Saterdag in die NG kerk Stilbaai gehou word. Die tyd sal nog bekend gemaak word.